《稠山茅屋》
宋代·饶鲁

乱山堆翠如削玉，中有幽人结茅屋。
柴扉寂寂掩苍苔，书院茅茅倚修竹。
閒云满堑白日长，咿唔朝暮声琅琅。
芸窗纸破漏月影，石砚水满涵天光。
风尘频动遍丘壑，此处怡然有真乐。
门静应无俗客过，茅深不怕秋风恶。
高人有才济当路，会见徵贤日三顾。
愧我飘蓬石洞人，茅屋青山在何处。

作者简介：饶州馀干人，字伯舆，一字仲元，号双峰。少从学于黄干，干甚器之。尝赴试不遇，遂潜心经学，以致知力行为本，四方聘讲无虚日。及卒，门人私谥文元。有《五经讲义》、《论孟纪闻》、《春秋节传》、《学庸纂述》、《近思录注》等。